Síðasta loðnuleitarleiðangrinum er lokið eftir að Polar Amaroq kom til hafnar í Reykjavík í gærkvöldi . Skipið hafði þá leitað í rúma viku umhverfis landið , en ekki fannst nægt magn af loðnu til að réttlæta að Hafrannsóknastofnun ráðleggi útgáfu aflaheimilda . Þetta staðfestir Þorsteinn Sigurðsson , sviðsstjóri uppsjávarlífríkis hjá Hafrannsóknastofnun , í samtali við 200 mílur . „ Það hefur ekkert fundist sem breytt getur því sem áður hefur verið sagt varðandi ráðgjöf . Einhverjar torfur hafa sést en það hefur ekki breytt neinu í þessu stóra samhengi sem við erum að vinna í . “ Tekin verður ákvörðun um hvort haldið skuli áfram leit að loðnu á fundi með útgerðarmönnum síðar í dag . „ Það er þá hvort við gefumst endanlega upp eða hvort meira verði reynt . En tíminn er að hlaupa frá okkur . “ Loðnan er byrjuð að hrygna og nær hún hámarki sennilega í næstu viku . Hrygningarstöðvar loðnunnar sem gengur réttsælis og var fyrir Suðurlandi um daginn eru í Faxaflóa og Breiðafirði . Þar með lýkur æviskeiði nánast allrar loðnunnar sem drepst við hrygninguna . Fyrir norðan eru einhverjar hreytur af loðnu sem hrygnir seinna og getur hún verið að hrygna fram á vor . Vesturgöngur loðnu hafa gengið andsælis og andstreymis . Þeim hefur verið fylgt alveg suður fyrir Reykjanes . Sú loðna kemur seinna upp að landinu en aðalgangan og virðist stytta sér leið á hrygningarstöðvar . Sveitarfélögin sem verða fyrir mesta áfallinu vegna yfirvofandi loðnubrests hafa beðið með að taka upp fjárhagsáætlanir sínar þangað til afdrif loðnunnar verða fullráðin . Sveitarstjórnirnar eru byrjaðar að undirbúa aðgerðir .